
Ο Richard Long, γεννημένος το 1945 στο Μπρίστολ, Αγγλία, συνδέθηκε με την εμφάνιση του ρεύματος Land Art στη Βρετανία στη δεκαετία του 1960. Κεντρικό ρόλο στο έργο του κατέχει το βάδισμα, και έχει πραγματοποιήσει αμέτρητους περιπάτους σε όλο τον κόσμο, στη Σαχάρα, την Αυστραλία, την Ιρλανδία. Αντλώντας έμπνευση από τις διεργασίες της φύσης και τα οργανικά υλικά, τα πρωτοποριακά έργα του επιχειρούν να μιμηθούν την εμπειρία της φύσης. 

Τα γλυπτά του συνήθως έχουν τη μορφή γεωμετρικών σχημάτων (κύκλων, γραμμών, ελλείψεων και σπειρών) και συχνά αποτελούνται από υλικά αυτόχθονα στον τόπο όπου δημιουργούνται. 

Το συγκεκριμένο έργο Athens State Line (1984) αποτελείται από μεμονωμένα κομμάτια σχιστόλιθου που προέρχονται από την Αθήνα και συναρμολογήθηκαν στο σχήμα μιας γραμμής. Το γραμμικό σχήμα του λειτουργεί σαν ένα μονοπάτι, παραπέμποντας στη διαλογιστική φύση του βαδίσματος.  Οι περίπατοι συνδυάζουν τη φυσική αντοχή με τις αρχές της τάξης, της δράσης και της ιδέας, προτείνοντας ένα νέο τρόπο θέασης της ευρύτερης περιοχής του θεάτρου.

Η γραμμή βρίσκεται στον πυρήνα της καλλιτεχνικής πρακτικής του Long. Πρωτοεμφανίστηκε στο σημαντικό έργο του A Line Made by Walking, 1967, στη διάρκεια των σπουδών του στο Saint Martin School of Art. Δημιούργησε το έργο πατώντας επανειλημμένα στο ίδιο μονοπάτι σε ένα λιβάδι στο Γουίλτσαΐρ.

Έργα του Long έχουν παρουσιαστεί σε μεγάλα διεθνή μουσεία, και περιλαμβάνονται σήμερα σε πολλές μεγάλες δημόσιες και ιδιωτικές συλλογές. Το 1990 χρίστηκε Chevalier dans l’Ordre des Arts et des Lettres από τη γελλική κυβέρνηση και το 2009 τιμήθηκε με την ύψιστη τιμητική διάκριση για καλλιτεχνικό επίτευγμα, Praemium Imperiale Prize for Sculture.

